บล.เมย์แบงก์ กิมเอ็ง ลั่นกลองรบ! บุกขยายการลงทุนตปท.- รุกระบบเทรดออนไลน์
บล.เมย์แบงก์ กิมเอ็ง ลั่นกลองรบ! บุกขยายการลงทุนตปท.- รุกระบบเทรดออนไลน์ ฟุ้งฟิทช์จัดอันดับความเชื่อถือขึ้น 2 ครั้งในปีนี้ มาที่ AA+ (tha) แนวโน้ม “มีเสถียรภาพ” สูงสุดในธุรกิจโบรกเกอร์
28 พ.ย. 2559

บริษัทหลักทรัพย์ เมย์แบงก์ กิมเอ็ง (ประเทศไทย) จำกัด (มหาชน) หรือ “MBKET” เปิดเผยว่า ศักยภาพและความสำเร็จของเมย์แบงก์ กิมเอ็ง ในปี 2559 นั้น ถือเป็นปีแห่งความท้าทายของบริษัท เนื่องด้วยความผันผวนของทิศทางตลาดหุ้น แต่เมื่อพิจารณาจากผลประกอบการไตรมาส 3 พบว่า บริษัทเติบโตเพิ่มขึ้นร้อยละ 43 เมื่อเทียบกับไตรมาส 3 ของปี 2558 สะท้อนความแข็งแกร่งของ เมย์แบงก์ กิมเอ็ง และความเชื่อมั่นที่บริษัทได้รับจากลูกค้ามาตลอด โดยเมย์แบงก์ กิมเอ็ง มีมูลค่าสินทรัพย์ภายใต้การดูแลประมาณกว่า 350,000 ล้านบาท  มีส่วนแบ่งการตลาดประมาณร้อยละ 8-9 ในเดือนตุลาคม 2559 ปัจจุบันเรามีส่วนแบ่งการตลาดประมาณ ร้อยละ 9.1
ขณะที่ฟิทช์เรทติ้ง (Fitch Ratings) สถาบันจัดอันดับความน่าเชื่อถือ เพิ่งปรับอันดับความน่าเชื่อถือของบริษัทขึ้นถึง 2 ครั้งในปีนี้ โดยล่าสุดได้รับความน่าเชื่อถืออันดับ AA+ (tha) แนวโน้ม “มีเสถียรภาพ” ซึ่งเป็นการจัดอันดับสูงที่สุดในธุรกิจหลักทรัพย์ เทียบเท่า 4 ธนาคารใหญ่ของประเทศ นอกจากนั้น บริษัทยังได้รับรางวัลจากอัลฟ่า เซาธ์อีสท์เอเชีย (Alpha Southeast Asia) อีก 2 รางวัล ได้แก่ โบรกเกอร์ยอดเยี่ยมแห่งทศวรรษ ด้านลูกค้าบุคคล (2550-2559) และ โบรกเกอร์ยอดเยี่ยมแห่งทศวรรษ ด้านลูกค้าสถาบัน (2550-2559) กลายเป็นปีทองของบริษัทต้อนรับครึ่งปีหลังเพื่อเริ่มสิ่งดีๆ ในปีหน้า
 
ด้าน นายมนตรี ศรไพศาล ประธานเจ้าหน้าที่บริหาร บริษัทหลักทรัพย์ เมย์แบงก์ กิมเอ็ง (ประเทศไทย) จำกัด (มหาชน) เปิดเผยว่า ปัจจัยสำคัญที่สุดที่ทำให้ เมย์แบงก์ กิมเอ็ง ครองแชมป์โบรกเกอร์อันดับ 1 ของประเทศ คือ ทรัพยากรบุคคล ผู้มีประสบการณ์การทำงานสูง มีจรรยาบรรณในการทำงาน ดูแลเอาใจใส่ลูกค้าอย่างใกล้ชิด ทั้งลูกค้าสถาบันและลูกค้าบุคคล
โดยกลุ่มลูกค้าบุคคล เรามีส่วนแบ่งการตลาดประมาณร้อยละ 12 และกลุ่มสถาบันในประเทศบริษัทมีส่วนแบ่งการตลาดประมาณ ร้อยละ 6 ซึ่งเรียกได้ว่าอยู่ในกลุ่มโบรกเกอร์สถาบันระดับแถวหน้าของประเทศไทย ที่สำคัญการที่เมย์แบงก์ กิมเอ็ง มีเครือข่ายทั่วโลก ทำให้ลูกค้าของบริษัทได้รับข่าวสารสำคัญจากต่างประเทศอย่างรวดเร็ว มีการแลกเปลี่ยนข้อมูลระหว่างกัน ทำให้เราสามารถติดตามข้อมูลข่าวสารของประเทศต่างๆ มากขึ้นอย่างใกล้ชิด  นอกจากนี้เรายังมีทีมไอทีที่แข็งแกร่ง ซึ่งเป็นองค์ประกอบที่สำคัญในธุรกิจหลักทรัพย์ เพราะการซื้อขายหลักทรัพย์ต้องมีเสถียรภาพ ซึ่งบริษัทได้ลงทุนในระบบไอทีเป็นจำนวนเงินกว่า 590 ล้านบาท
สำหรับ “ฟินเทค” (Fin-tech) ที่ได้เข้ามามีบทบาทอย่างมากต่ออุตสาหกรรมการเงินในปัจจุบัน เมย์แบงก์ กิมเอ็ง ได้มี เป้าหมายที่จะเป็นผู้นำในด้านนี้ โดยมองว่า องค์ประกอบของฟินเทคไม่ได้มีเพียงเทคโนโลยีเพียงอย่างเดียว แต่เป็นการประกอบกันระหว่าง ฟิน (ไฟแนนซ์) และ เทค (เทคโนโลยี) ซึ่งเมย์แบงก์ กิมเอ็ง ยืนยันว่ามีทั้งความก้าวหน้าทางด้านเทคโนโลยี บุคลากรที่มีความเชี่ยวชาญ และความคิดสร้างสรรค์ในเรื่องของการซื้อขายออนไลน์  บวกกับทุนขนาดใหญ่มูลค่าประมาณ 4,800 ล้านบาท สำหรับการพัฒนานวัตกรรม
รวมทั้งมีทีมวิจัยที่มีวิสัยทัศน์กว้างไกล ผลงานเป็นที่นิยมทั้งนักลงทุนสถาบันและนักลงทุนบุคคล และพร้อมจะเสริมด้วยเทคโนโลยี ส่งผลให้เมย์แบงก์ กิมเอ็ง ได้ยกให้สำนักงาน (ประเทศไทย) เป็นศูนย์กลางการวิจัย และพัฒนานวัตกรรมของภูมิภาค (Innovation Lab) ที่พร้อมจะก้าวไปสู่ยุคประเทศไทย 4.0 ตามจุดมุ่งหมายของรัฐบาล
สำหรับเป้าหมายในปี 2560 ของเมย์แบงก์ กิมเอ็ง คือ รักษาในสิ่งที่ดี ได้แก่ ความเป็นมืออาชีพ จรรยาบรรณในการทำงาน ระบบงาน และบริการที่มีเสถียรภาพ คงความเชื่อมั่นให้กับกลุ่มลูกค้า ขยายการลงทุนวิจัยด้านการวิจัยและพัฒนา เพื่อตอบสนองความต้องการของนักลงทุนซึ่งขยายขอบเขตจากแบบดั้งเดิมไปสู่แบบออนไลน์มากขึ้น อาทิ ระบบเทรดอัตโนมัติ  (Algorithmic Trading) พัฒนาแพล็ตฟอร์มตราสารหนี้ กองทุน และการเพิ่มตราสารอนุพันธ์ หรือธุรกิจใหม่ๆ
ตลอดจนการขยายโอกาสการลงทุนไปต่างประเทศในกลุ่มประเทศเป้าหมาย เช่น เวียดนาม ซึ่งถือว่ามีศักยภาพในการเติบโตสูงมาก ส่วนทิศทางระยะยาว กลุ่ม เมย์แบงก์  ตั้งใจครองความเป็นสถาบันที่มีความโดดเด่น บริหารธุรกิจหลักทรัพย์เหมือนธุรกิจธนาคาร มีความต่อเนื่องในการพัฒนาคุณภาพทั้งทางด้านบุคลากรและเทคโนโลยี มีบริการของธนาคารครบในทุกภูมิภาค ในระยะเวลา 5-10 ปีข้างหน้า
“สิ่งสุดท้ายที่บริษัทมุ่งหวังดำเนินการตามแผนพัฒนาเศรษฐกิจแห่งชาติ คือ การสอนให้ประชาชนต้องรู้จักการออม โดยยึดหลักเศรษฐกิจพอเพียง ออมให้เติบโตทันอัตราเงินเฟ้อ การออมระยะยาว 10-30 ปี สำหรับการเกษียณ  จะเป็นการลงทุนที่มีความเสี่ยงต่ำ เพราะความเสี่ยงโดยเฉลี่ยจะลดลงเมื่อลงทุนเป็นระยะเวลาที่นานมากขึ้น แต่มีผลตอบแทนเฉลี่ยถึงร้อยละ 12 โดยเมย์แบงก์ กิมเอ็ง มีส่วนในการสร้างสภาพคล่องให้ตลาดหลักทรัพย์มีความแข็งแกร่ง มีมูลค่าหลักทรัพย์รวมสูงเป็นอันดับต้นๆ ของภูมิภาค นอกจากนี้ บทบาทด้านวาณิชธนกิจจะมุ่งสนับสนุนกิจการที่ทำประโยชน์ให้กับประเทศชาติ   และกลุ่มยังมีการทำกิจกรรมดีๆ เพื่อสังคม ปลูกฝังหลักธรรมาภิบาลที่ดีในทุกประเทศที่เราดำเนินกิจการอยู่ รวมทั้งการช่วยเหลือทางการศึกษาแก่ผู้ด้อยโอกาสอย่างต่อเนื่อง  กลุ่มเมย์แบงก์ มีเป้าหมายว่าเมื่อเราทำธุรกิจมีผลตอบแทนดี เราก็ต้องคืนสู่สังคมเช่นเดียวกัน” นายมนตรีกล่าวปิดท้าย